৯ ঘণ্টায় দেড় লক্ষ! কলকাতায় মেসির হোটেল ভাড়া ঘিরে জোর চর্চা

কলকাতা: ১৪ বছর পর আবার কলকাতায় (Kolkata) পা রাখলেন লিওনেল মেসি (Lionel Messi)। শনিবার ভোর সাড়ে তিনটে নাগাদ তাঁর ব্যক্তিগত বিমানে কলকাতা বিমানবন্দরে (Kolkata Airport) নামেন আর্জেন্টাইন মহাতারকা। তাঁকে একঝলক দেখার আশায় মাঝরাত থেকেই বিমানবন্দরে ভিড় জমিয়েছিলেন অসংখ্য ভক্ত। তবে ভিড় এড়াতে আয়োজকদের তত্ত্বাবধানে পিছনের দরজা দিয়েই বিমানবন্দর ছাড়েন মেসি। সাদা টি-শার্ট ও কালো ব্লেজারে হাসিমুখেই বেরতে দেখা যায় তাঁকে।

বিমানবন্দর থেকে সোজা বাইপাস সংলগ্ন বিলাসবহুল হোটেল হায়াত রিজেন্সিতে ওঠেন মেসি। সেখানে পৌঁছনোর পরও ভক্তদের উন্মাদনা ছিল চোখে পড়ার মতো। নীল-সাদা আর্জেন্টিনার পতাকা, জার্সি হাতে রাতভর অপেক্ষায় ছিলেন বাচ্চা থেকে বয়স্ক—সকলেই। অনেক ভক্ত আবার মেসির কাছাকাছি থাকার আশায় হোটেলেই ঘর বুক করেছেন।

আরও পড়ুন: যুবভারতীতে মেসি, দেখুন লাইভ

হোটেল সূত্রে জানা গিয়েছে, মেসি রয়েছেন হায়াতের ৭২০ নম্বর ঘরে। তাঁর নিরাপত্তার কারণে আটতলার অন্যান্য ঘরগুলিতে নতুন বুকিং নেওয়া হয়নি। স্বাভাবিকভাবেই শুরু হয়েছে হোটেলভাড়া নিয়ে জল্পনা। হায়াতের ওয়েবসাইট অনুযায়ী, প্রেসিডেনশিয়াল সুইটের এক রাতের ভাড়া প্রায় ১ লক্ষ ৪২ হাজার টাকা। এছাড়া ডিপ্লোম্যাটিক সুইটের ভাড়া ১ লক্ষ ১২ হাজার টাকা এবং এক্সিকিউটিভ সুইটের ভাড়া প্রায় ৫১ হাজার টাকা। কোন ধরনের সুইটে মেসি উঠেছেন, তা স্পষ্ট না হলেও কয়েক ঘণ্টার থাকার জন্য খরচ যে লাখ ছুঁতে চলেছে, তা প্রায় নিশ্চিত।